Oʻzbekiston Respublikasi milliy investitsiya jamgʻarmasini tashkil etish toʻgʻrisida
(resolution, 2026-02-27)

Mamlakatimiz investitsion jozibadorligini oshirish, toʻgʻridan-toʻgʻri xorijiy investitsiyalarni jalb qilish hajmini koʻpaytirish, zamonaviy korporativ boshqaruv mexanizmlarini joriy etgan holda davlat ulushi ustun boʻlgan yirik kompaniyalar va tijorat banklarining transformatsiya jarayonlarini jadallashtirish maqsadida: 1. Iqtisodiyot va moliya vazirligi hamda Davlat aktivlarini boshqarish agentligining Oʻzbekiston Respublikasi milliy investitsiya jamgʻarmasini (keyingi oʻrinlarda — Jamgʻarma) tashkil etish toʻgʻrisidagi taklifiga rozilik berilsin. 2. Belgilansinki: Jamgʻarma aksiyadorlik jamiyati shaklida tashkil etiladi va aksiyalari ommaviy joylashtirilgunga qadar uning yagona aksiyadori Iqtisodiyot va moliya vazirligi hisoblanadi; Jamgʻarmaning ustav kapitali korxonalar va tijorat banklaridagi davlat aksiya paketlarining bir qismi (keyingi oʻrinlarda — investitsiya aktivlari)ni baholangan bozor qiymati boʻyicha oʻtkazish yoʻli bilan shakllantiriladi; Jamgʻarma aksiyadorlarining umumiy yigʻilishi qarori asosida Jamgʻarmaga investitsiya aktivlarining ishonchli boshqaruvchisi (keyingi oʻrinlarda — Ishonchli boshqaruvchi)ni jalb qilishga ruxsat beriladi. 3. “Oʻzbekiston Respublikasi milliy investitsiya jamgʻarmasi” AJ ustav kapitalini shakllantirish uchun davlat ulushi oʻtkaziladigan korxona va tijorat banklarining roʻyxati ilovaga muvofiq tasdiqlansin. 4. Quyidagilar Jamgʻarmaning asosiy vazifalari etib belgilansin: Jamgʻarma sof aktivlarining bozor qiymatini oshirish; Jamgʻarma aksiyalarini yetakchi xorijiy fond birjasida joylashtirish; Jamgʻarma aktivlariga investitsiyalarni jalb qilish hamda ularni xususiylashtirish jarayonlarida ishtirok etish uchun yetakchi xalqaro institutsional investorlarni jalb qilish; Jamgʻarma investitsiya aktivlarida Iqtisodiy hamkorlik va taraqqiyot tashkiloti korporativ boshqaruv standartlarini joriy etish, xalqaro moliyaviy hisobot standartlariga oʻtish, ekologik, ijtimoiy va korporativ boshqaruv (ESG) standartlarini joriy etishda ishtirok etish. 5. Iqtisodiyot va moliya vazirligi Davlat aktivlarini boshqarish agentligi bilan birgalikda Jamgʻarmani ishonchli boshqaruvga berish boʻyicha tajribali boshqaruv kompaniyasini jalb qilish choralarini koʻrsin hamda mazkur boshqaruv kompaniyasining asosiy majburiyatlari sifatida, shu jumladan, quyidagilarni nazarda tutsin: 2026-yil yakuniga qadar Jamgʻarma aksiyalarini Toshkent va xalqaro, shu jumladan London fond birjalarida joylashtirish; investitsiya aktivlarida transformatsiya jarayonlarini faollashtirish, jumladan, har bir kompaniyaning samaradorligi va shaffofligini oshirishga qaratilgan texnologik tizimlarni joriy etish, biznes, operatsion va tijorat faoliyatini yaxshilash; Jamgʻarmada zamonaviy tavakkalchiliklarni boshqarish tizimini joriy qilish. 6. Belgilansinki, Jamgʻarmaning 2030-yilgacha investitsiya aktivlari sof foydasining kamida 50 foizi tegishli yil yakunlariga koʻra dividendlar toʻlashga yoʻnaltiriladi. 7. Eksperiment tariqasida shunday tartib oʻrnatilsinki, unga koʻra: a) Jamgʻarma ustav kapitalining 100 foizigacha aksiyalari qiymatini qimmatli qogʻozlar bilan toʻlashga ruxsat etiladi; b) Ishonchli boshqaruvchiga nisbatan quyidagilar qoʻllanmaydi: oʻzi boshqaradigan investitsiya aktivlarining oʻrtacha yillik qiymatining kamida 5 foizi miqdorida ustav kapitaliga ega boʻlishi boʻyicha talab; Jamgʻarma faoliyatiga nisbatan sof aktivlar qiymatidan kelib chiqqan holda qimmatli qogʻozlarga investitsiyalar hajmiga cheklovlar. Iqtisodiyot va moliya vazirligi manfaatdor vazirlik va idoralar bilan birgalikda 2025-yil 1-sentabrga qadar eksperiment oʻtkazish natijalari boʻyicha tahliliy maʼlumot va tegishli takliflarni Vazirlar Mahkamasiga kiritsin. 8. Mazkur qarorning ijrosini nazorat qilish Bosh vazir oʻrinbosari J.A. Qoʻchqorov zimmasiga yuklansin. T/rNomlanishiOʻtkaziladigan ulush,(foizda)1.“Hududiy elektr tarmoqlari” AJ402.“Issiqlik elektr stansiyalari” AJ253.“Oʻzbekgidroenergo” AJ404.“Oʻzbektelekom” AJ305.“Uzbekistan airways” AJ256.“Temiryoʻlinfratuzilma” AJ407.“Hududgaztaʼminot” AJ408.“Toshshahartransxizmat” AJ259.“Oʻzbekiston MET” AJ4010.“Oʻzbekiston respublika tovar-xom ashyo birjasi” AJ4011.“Oʻzbekinvest” AJ4012.“Oʻzsuvtaʼminot” AJ4013.“Oʻzsanoatqurilishbank” ATB40